O‘zbekiston Respublikasi Innovatsion rivojlanish vazirligi huzurida Ilg‘or texnologiyalar markazini tashkil qilish to‘g‘risida

So‘nggi yillarda respublikada mamlakatning innovatsion salohiyatini yanada rivojlantirish uchun kulay shart-sharoitlarni yaratishning samarali mexanizmlarini ishlab chiqishga, ilmiy-innovatsion faoliyatni rivojlantirish va uni xar tomonlama ko‘llab-quvvatlashga qaratilgan kompleks chora-tadbirlar amalga oshirildi.
 Yosh olimlar va talabalarga dunyo amaliyotidagi ilg‘or ilmiy-tadqiqot usullarini va zamonaviy texnologiyalarni o‘zlashtirishlari uchun va zamonaviy innovatsion infratuzilma va kulay sharoitlarni yaratish maqsadida “Yuqori texnologiyalar o‘quv-eksperimental markazi” davlat korxonasi (keyingi o‘rinlarda — Yuqori texnologiyalar markazi) tashkil etildi.
 O‘tgan davr mobaynida Yuqori texnologiyalar markazining moddiy-texnik salohiyatini mustahkamlash va ilmiy-tadqiqot faoliyatining samaradorligini oshirish bo‘yicha amaliy chora-tadbirlar ko‘rilmoqda. Unda diagnostika to‘plamlarini ishlab-chiqishga va qimmatbaho o‘simliklarning nihollarini mikroklonal usulda kuchaytirishga mo‘ljallangan ikkita ishlab-chiqarish maydonchasi tashkil etildi.
 Ayni vaqtda mamlakatda innovatsion faoliyat rivojlanishining hozirgi holati va asosiy yo‘nalishlari samarali innovatsion texnologiyalarni qo‘llash bilan bog‘lik bo‘lgan va jahon standartlari darajasida mahsulot ishlab chiqarishga imkon beruvchi ishlanmalarga ega, iqtisodiyotning ilmiy hajmdor tarmoqlaridagi yuqori texnologik korxonalarini har tomonlama qo‘llab-quvvatlashni talab etadi.
 Hozirgi sharoitda Yuqori texnologiyalar markazi zamonaviy fan va ishlab-chiqarishning haqiqiy ehtiyojlarini to‘la ta’minlamaydi. Uning faoliyatidagi mavjud kamchiliklar innovatsion jarayonlarni jadallashtirishga hamda zamonaviy ilmiy yutuqlar va ishlanmalarni ishlab-chiqarishga joriy etishga to‘sqinlik qiladi.
 Ilmiy va innovatsion faoliyatning rivojlanishini faollashtirish, fan, ta’lim va ishlab-chiqarishning yanada keng integratsiyasini ta’minlash, yangi bilimlarni yaratish va ko‘llash, ilg‘or innovatsion g‘oyalar, texnologiyalar va loyihalarni ishlab-chiqish va joriy etishda ilmiy-innovatsion salohiyatdan va ilmiy laboratoriya bazasidan samarali foydalanish bo‘yicha sharoitlar yaratish maqsadida:
 1. O‘zbekiston Respublikasi Innovatsion rivojlanish vazirligi, Fanlar Akademiyasi xamda Oliy va o‘rta maxsus ta’lim vazirligining “Yuqori texnologiyalar o‘quv-eksperimental markazi” Davlat korxonasini O‘zbekiston Respublikasi Innovatsion rivojlanish vazirligi huzuridagi Ilg‘or texnologiyalar markaziga (keyingi o‘rinlarda — Ilg‘or texnologiyalar markazi) aylantirish to‘g‘risidagi taklifi ma’qullansin.
 2. Ilg‘or texnologiyalar markazining asosiy vazifalari va faoliyat yo‘nalishlari etib kuyidagilar belgilansin:
 fundamental, amaliy ilmiy tadqiqotlarni o‘tkazish va ilg‘or texnologiyalar bo‘yicha innovatsion ishlanmalarni amalga oshirish;
 dunyo talablari va standartlari darajasida maqsadli ilmiy-texnik va innovatsion dasturlarni bajarish, ishlab-chiqarish korxonalarida tadqiqot-sinov ishlarini bajarishga ko‘maklashish;
 olimlar va tadqiqotchilarni hamkorlik qilishga jalb etish uchun zaruriy sharoitlarni yaratish, ilmiy hajmdor mahsulotlar va raqobatbardosh mahalliy innovatsion texnologiyalarni yaratish maqsadida fan, ta’lim va ishlab-chiqarishning o‘zaro integratsiyasini ta’minlash;
 iqtisodiyot sohasida ilmiy va oliy ta’lim muassasalarining yangi istiqbolli g‘oyalari va innovatsion ishlanmalarini shakllantirishga ko‘maklashish, uskunalar va infratuzilmadan hamkorlikda foydalanish asosida yuqori texnologik innovatsion ishlab chiqarishlarni har tomonlama ko‘llab-quvvatlash;
 akademik, oliy ta’lim va tarmoq fanlari bilan hamkorlikning samarali shakllarini rivojlantirish, hamkorlikda ilmiy-tadqiqotlarini bajarish;
 xalqaro darajada patentlash imkoniyatiga ega bo‘lgan ilmiy hajmdor va ilg‘or texnologiyalarni yaratish, yangi innovatsion mahsulotlarning namunalarini maketlashtirish, modellashtirish, tayyorlashda va ularni tekshirishda ishtirok etish;
 yosh olimlar tomonidan ilmiy tadqiqotlar o‘tkazishning zamonaviy, dunyo amaliyotida ilg‘or bo‘lgan usul va texnologiyalarini o‘zlashtirishlari maqsadida ilmiy-tadqiqot va innovatsion faoliyat uchun kulay shart-sharoitlar yaratish;
 mahalliy va xorijiy ilmiy va oliy ta’lim muassasalari bilan hamkorlikda, shu jumladan innovatsion faoliyatni tashkil etish va boshqarish, texnologiyalarning transferi va intellektual mulk obyektlarini kommersializatsiyalash masalalari yuzasidan ilmiy konferensiyalar, seminarlar, treninglar va mahorat darslarini tashkillashtirish;
 ilmiy faoliyatni natijadorligini oshirish va ilmiy tadqiqotlarni tashkil etishning yangi shakllarini ko‘llab-quvvatlashga qaratilgan yangi uslubiy ishlanmalarni amaliyotga joriy qilish uchun informatsion-kommunikatsion texnologiyalarining imkoniyatlaridan keng foydalanish;
 xalqaro ilmiy-texnik hamkorlik shakllarini rivojlantirishda ishtirok etish, xorijiy hamkorlar bilan birgalikda ilmiy-texnik va innovatsion loyihalarni, shu jumladan xalqaro dasturlar va jamg‘armalarning grantlarini jalb etgan xolda bajarish;
 Markaz faoliyati, shu jumladan tijoratlashtirish, ilmiy tadbirkorlik va biznes bo‘yicha bilim va ko‘nikmalarni oshirish bo‘yicha pulli to‘lov asosida o‘quv va trening kurslarini tashkil etish.
 yaratiladigan o‘z biotexnologik mahsulotlarning tajriba-sinov ishlarini tashkil etish; 
 biotexnologik mahsulotlarni yaratish bo‘yicha ilmiy-tadqiqot ishlarini bajarish; 
 tirik organizmlar kultivatsiyasi va biotexnologik jarayonlarni masshtablashtirish; 
 o‘zak hujayralari namunalarini to‘plash va saqlash; 
 biotexnologik preparat moddalarini tozalash va ishlab chiqarish bo‘yicha texnologik yechimlarni ishlab chiqish; 
 texnologiyalarga asoslangan mahalliy biotexnologik mahsulotlardan vaksina va rekombinat oqsillar ishlab chiqarish; 
 saraton va autoimmun kasalliklarini davolash uchun monoklonal antitanachalarga asoslangan yuqori texnologiyali dori preparatlarini yaratish; 
 biotexnologik yo‘l bilan koronavirus infeksiyasiga qarshi yangi avlod mahalliy vaksinalarni yaratish texnologiyalarini ishlab chiqish va klinik oldi sinovlarini o‘tkazish va ommaviy ishlab chiqarish.
 3. O‘zbekiston Respublikasi Innovatsion rivojlanish vazirligi huzuridagi Ilg‘or texnologiyalar markazining tuzilmasi 1-ilovaga muvofiq tasdiqlansin.
 4. Belgilab qo‘yilsinki:
 Ilg‘or texnologiyalar markazi davlat ilmiy muassasasi shaklidagi yuridik shaxs bo‘lib, davlat tilidagi nomi va O‘zbekiston Respublikasining gerbi tasviri tushirilgan muhriga va blanklariga, mustaqil balansiga, banklarda hisob raqamlariga va O‘zbekiston Respublikasi Moliya vazirligining g‘aznachiligida g‘azna hisob raqamlariga egadir;
 Ilg‘or texnologiyalar markazining direktori innovatsion rivojlanish vaziri tomonidan O‘zbekiston Respublikasi Vazirlar Mahkamasi bilan kelishgan holda lavozimga tayinlanadi va lavozimidan ozod etiladi;
 Ilg‘or texnologiyalar markazi xodimlariga lavozim maoshlari, O‘zbekiston Respublikasi Fanlar Akademiyasining ilmiy muassasalaridagi tegishli lavozimlarga belgilangan mehnatga haq to‘lash shartlari tatbiq etiladi;
 5. O‘zbekiston Respublikasi innovatsion rivojlanish vazirligi:
 Iqtisodiyot vazirligi, Moliya vazirligi, Investitsiyalar bo‘yicha davlat qo‘mitasi, Fanlar Akademiyasi va iqtisodiyot real sektorining korxonalari — istiqbolli buyurtmachilar bilan birgalikda bir oy muddatda O‘zbekiston Respublikasi Vazirlar Mahkamasiga Ilg‘or texnologiyalar markazining 2018 — 2020-yillarga mo‘ljallangan ilmiy-tadqiqot va innovatsion faoliyatini rivojlantirish bo‘yicha “Yo‘l xaritasi”ni kiritsin;
 Oliy va o‘rta maxsus ta’lim vazirligi, O‘zbekiston Respublikasi Prezidenti huzuridagi davlat boshqaruv akademiyasi, Fanlar Akademiyasi bilan birgalikda ikki oy muddatda “Innovatsion menedjment” va “Investitsion loyihalarni boshqarish” fanlari bo‘yicha maxsus o‘quv dasturlarini yaratish va Davlat boshqaruv akademiyasida rahbar kadrlarining malakasini oshirish bo‘yicha o‘quv rejalariga joriy etishni ta’minlasin.
 6. Ilg‘or texnologiyalar markazi faoliyatining moliyaviy manbalari etib kuyidagilar belgilansin:
 binolar, xonalar va inshootlarni saqlash bo‘yicha xarajatlarni moliyalashtirish hamda Ilg‘or texnologiyalar markazi xodimlarining ushbu qarorda belgilangan umumiy shtat birliklari doirasida mehnatiga haq to‘lash uchun O‘zbekiston Respublikasi Davlat budjetidan ajratiladigan mablag‘lar;
 O‘zbekiston Respublikasi Innovatsion rivojlanish vazirligi tomonidan o‘tkaziladigan tanlovlar natijalari bo‘yicha ajratiladigan grantlar;
 Ilg‘or texnologiyalar markazining faoliyatiga mos yo‘nalishlar bo‘yicha xo‘jalik shartnomalarini bajarish asosida olingan mablag‘lar;
 xayriya qiluvchilar — yuridik va jismoniy shaxslar, O‘zbekiston Respublikasi rezidentlari va norezidentlarining o‘rnatilgan tartibda beriladigan mablag‘lari;
 xalqaro moliyaviy tashkilotlar va institutlarning grantlari va kreditlari, shuningdek qonun hujjatlarida taqiqlanmagan boshqa tushumlar.
 7. O‘zbekiston Respublikasi Innovatsion rivojlanish vaziriga kuyidagi huquqlar berilsin:
 zarur hollarda, Ilg‘or texnologiyalar markazining tashkiliy tuzilmasiga xodimlarning belgilangan umumiy shtat birligi va mehnatga haq to‘lash fondi doirasida o‘zgartishlar kiritish;
 Ilg‘or texnologiyalar markazi xodimlarining lavozim maoshlariga (tarif stavkalariga) asosiy egallab turgan lavozimi bo‘yicha, qonunchilikda ko‘rsatilgan boshqa qo‘shimchalar va ustamalardan qat’iy nazar Ilg‘or texnologiyalar markazining va O‘zbekiston Respublikasi Innovatsion rivojlanish vazirligining budjetdan tashqari mablag‘lari hisobidan ustamalar belgilash.
 8. Ilg‘or texnologiyalar markaziga beg‘araz asosda:
 Toshkent shahar, Olmazor tumani, Talabalar shaharchasi, Za-uy manzilida joylashgan Yuqori texnologiyalar markazining binosi, inshootlarini unga tutash hudud bilan birgalikda operativ boshqaruv huquqi bilan;
 Yuqori texnologiyalar markazining laboratoriya uskunalari, mebel, kompyuter texnikalari va boshqa mulklari berilsin.
 9. O‘zbekiston Respublikasi Tashki ishlar vazirligi O‘zbekiston Respublikasi Innovatsion rivojlanish vazirligining buyurtmanomalariga binoan Markazga ishga jalb etiladigan xorijiy mutaxassislarga o‘rnatilgan tartibda kirish vizalarini konsullik va boshqa yig‘imlar undirilmasdan rasmiylashtirishni ta’minlasin.
 10. O‘zbekiston Respublikasi Ichki ishlar vazirligi O‘zbekiston Respublikasi Innovatsion rivojlanish vazirligining buyurtmanomalariga binoan Markazga ishga jalb etiladigan xorijiy mutaxassislarga davlat boji undirilmasdan ko‘p martalik kirish vizalari berilishi va ularning muddati uzaytirilishini, shuningdek, ularning vaqtincha turgan joyi bo‘yicha ro‘yxatga olinishini va uning muddati uzaytirilishini davlat boji undirilmasdan ta’minlasin.
 11. O‘zbekiston Respublikasi Prezidentining 2017-yil 30-noyabrdagi “O‘zbekiston Respublikasi Innovatsion rivojlanish vazirligi faoliyatini tashkil etish to‘g‘risida”gi PQ-3416-son qaroriga 2-ilovaga muvofiq o‘zgartish va qo‘shimchalar kiritilsin.
 12. O‘zbekiston Respublikasi Prezidentining ayrim qarorlari 3-ilovaga muvofiq o‘z kuchini yo‘qotgan deb hisoblansin.
 13. O‘zbekiston Respublikasi Innovatsion rivojlanish vazirligi:
 bir oy muddatda Ilg‘or texnologiyalar markazining nizomini ishlab chiqsin va o‘rnatilgan tartibda tasdiqlab, davlat ro‘yxatidan o‘tkazilishini ta’minlasin;
 Ilg‘or texnologiyalar markazining ilmiy-tadqiqot ishlarini samarali muvofiqlashtirishni, asosiy e’tiborni amaliyotga yo‘naltirilganlik va natijadorlikka qaratgan xolda, ularni zamonaviy fanning talablariga va dunyo ilmiy yutuqlarining darajasiga mos kelishini ta’minlasin;
 manfaatdor vazirliklar va idoralar bilan birgalikda bir oy muddatda Vazirlar Mahkamasiga ushbu qarordan kelib chiqadigan o‘zgartish va qo‘shimchalar to‘g‘risida takliflar kiritsin.
 14. Mazkur qarorning ijrosini nazorat qilish O‘zbekiston Respublikasi Prezidentining Davlat maslahatchisi R.S. Qosimov, O‘zbekiston Respublikasi Bosh vazirining o‘rinbosari — O‘zbekiston Respublikasi Investitsiyalar bo‘yicha davlat qo‘mitasining raisi S.R. Xolmurodov va O‘zbekiston Respublikasi innovatsion rivojlanish vaziri I.Y. Abduraxmonov zimmasiga yuklansin.
 1. 1-ilova “Ilg‘or texnologiyalar Markazi” bloki bilan to‘ldirilsin.
 2. 3-ilovaning 5-bandida:
 quydagi mazmundagi to‘rtinchi xatboshi bilan to‘ldirilsin:
 “Ilg‘or texnologiyalar markazi”;
 to‘rtinchi — sakkizinchi xatboshilar muvofiq ravishda beshinchi — to‘qqizinchi xatboshilar deb hisoblansin.
 1. O‘zbekiston Respublikasi Prezidentining 2011-yil 26-oktabrdagi “Toshkent shahrida Kembridj universitetining ishtirokida Yuqori texnologiyalar markazini tashkil etish to‘g‘risida”gi PQ-1631-sonli qarori;
 2. O‘zbekiston Respublikasi Prezidentining 2016-yil 27-dekabrdagi “O‘zbekiston Respublikasining 2017-yilgi asosiy makroiqtisodiy ko‘rsatkichlari prognozi va davlat budjeti parametrlari to‘g‘risida”gi PQ-2699-son qarorining 37-ilovasi 6-bandi.